作者：无名氏
词牌/韵律：金明池

paragraphs: 琼苑金池，青门紫陌，似雪杨花满路。
云日淡、天低昼永，过三点、两点细雨。
好花枝、半出墙头，似怅望、芳草王孙何处。
更水绕人家，桥当门巷，燕燕莺莺飞舞。
怎得东君长为主，把绿鬓朱颜，一时留住。
佳人唱、金衣莫惜，才子倒、玉山休诉。
况春来、倍觉伤心，念故国情多，新年愁苦。
纵宝马嘶风，红尘拂面，也则寻芳归去。